ประธานหอการค้าไทย ส่งเสริมตลาดการค้าเนื้อวัววากิว การค้าชายแดนในจังหวัดสุรินทร์
นายสนั่น อังอุบลกุล ประธานกรรมการหอการค้าไทย เปิดเผยในโอกาสนำคณะกรรมการหอการค้าไทยเยี่ยมชมหอการค้าจังหวัดสุรินทร์และลงพื้นที่เยี่ยมชมบ้านสวนฟาร์ม กลุ่มวิสาหกิจชุมชนโคขุนสุรินทร์โกเบครบวงจร “สะเร็นวากิว” หมู่ 3 ตำบลสลักได อำเภอเมืองสุรินทร์ จังหวัดสุรินทร์ ว่า สภาหอการค้าแห่งประเทศไทยได้ร่วมกับกรมปศุสัตว์ กำกับดูแลโครงการพัฒนาศักยภาพการผลิตและการตลาดโคเนื้อสุรินทร์วากิวครบวงจรเพื่อเพิ่มขีดความสามารถการแข่งขัน ตามคณะกรรมการบริหารกองทุนปรับโครงสร้างการผลิตภาคเกษตรเพื่อเพิ่มขีดความสามารถการแข่งขันของประเทศ (กองทุน FTA) ได้อนุมัติงบประมาณ จำนวน 21.88 ล้านบาท  ระยะเวลาดำเนินโครงการ 10 ปี (ตั้งแต่ปี 2564-2573) เพื่อยกระดับมาตรฐานและเพิ่มประสิทธิภาพการผลิตโคขุนพันธุ์สุรินทร์วากิว ให้เป็นเนื้อโคที่ดีมีคุณภาพเป็นที่ยอมรับของตลาดทั้งในและต่างประเทศส่วนการค้าชายแดนในจังหวัดสุรินทร์ ถือเป็นการสร้างรายได้จริงๆ ให้แก่ประเทศชาติ ไม่เพียงแต่เฉพาะจังหวัดที่ติดชายแดน เห็นได้จาก 2 ปี ก่อนเกิดวิกฤตโควิด-19 ตัวเลขการเติบโตแบบก้าวกระโดดสูงถึงประมาณร้อยละ 30-40 จึงขอบคุณหอการค้าจังหวัดสุรินทร์ และผู้ว่าราชการจังหวัดสุรินทร์ที่ลงมาให้ความร่วมมือและสนับสนุนการทำงานของประชาชนชาวสุรินทร์